Mihál, Jozef, poslanec NR SR (2012-07-31):
Vážená pani predsedajúca, vážený pán minister, vážené kolegyne, kolegovia, vážení prítomní, pred niekoľkými mesiacmi strana SMER – sociálna demokracia sa stala víťazom volieb do Národnej rady Slovenskej republiky. Zostavila jednofarebnú vládu, ktorú nazvala „vláda istôt“. Uchopila moc v tomto štáte doteraz bezprecedentným spôsobom a tu dnes máme jeden z výsledkov toho, čo sa v Slovenskej republike následne deje. Vláda Roberta Fica sa dostala k moci podvodom. Vo svojom predvolebnom programe nepovedala ani slovo o tom, čo čaká Slovensko po jej nástupe k moci. Nepovedala ani slovo o tom, že bude likvidovať druhý dôchodkový pilier. Nepovedala ani slovo o tom, že jeden z prvých jej krokov bude masívne a razantné zvyšovanie daní, odvodov, poplatkov a že takýmto spôsobom bude riešiť problémy ekonomiky a hospodárenia Slovenskej republiky. Vieme, že máme problémy v štátnom rozpočte, ale riešiť ich na úkor pracujúcich, aktívnych, mladých, úspešných ľudí, to nie je práve férový spôsob, akým sa strana SMER – sociálna demokracia obracia nielen k svojim voličom, ale k všetkým občanom Slovenskej republiky. Ozdravný balíček, ktorý strana SMER – sociálna demokracia predstavila zhruba pred mesiacom, neobsahoval prakticky žiadne návrhy na šetrenie, na šetrenie vlády, ale naopak, obsahoval množstvo návrhov, akým spôsobom chce strana SMER – sociálna demokracia zvýšiť príjmy do štátneho rozpočtu na úkor pracujúcich ľudí. Nie sú tam žiadne návrhy, ktoré by znamenali šetrenie, napríklad v oblasti vyplácania sociálnych dávok, ale naopak, sú tam návrhy, ktoré prinesú do štátneho rozpočtu peniaze z vyšších daní a odvodov tých, ktorí dennodenne pracujú a svoj chlebík, na svoj chlebík si zarábajú naozaj poctivým a férovým spôsobom. Toto si títo ľudia nezaslúžia. Návrh, ktorý sa dostal dnes na pôdu poslaneckej snemovne, je jasným dôkazom politiky strany SMER – sociálna demokracia a jej falošnosti a zbabelosti. Návrh, ktorý má priniesť do štátneho rozpočtu miliardu eur spôsobom, že o 500 mil. ročne budú ukrátení sporitelia na svojich dôchodkových účtoch a ďalších 500 mil. zaplatia pracujúci ľudia, a nie tí najbohatší, práve naopak, častokrát to budú tí najchudobnejší, ktorí sú radi, že si môžu privyrobiť aspoň na tie dohody. Tak to je naozaj na zamyslenie. Samotný proces prípravy tohto zákona, takto dôležitého zákona, ktorý postihne milióny ľudí na Slovensku, je jednoducho úžasný a údesný zároveň. Pri prijímaní tohto zákona na úrovni vlády boli závažným spôsobom porušené legislatívne pravidlá vlády. Zákon totižto vôbec nebol zverejnený na portáli právnych predpisov. Vôbec nebol zverejnený takto dôležitý zákon. To znamená, že verejnosť sa k nemu oficiálne nemohla vyjadriť. Medzirezortné pripomienkové konanie trvalo od 22. 6. do 26. 6., čiže tri pracovné dni. Štandardne pritom tento proces má trvať pätnásť pracovných dní a v závažných odôvodnených prípadoch sa môže skrátiť na sedem pracovných dní. Tu sme svedkami, že takto dôležitý a kľúčový zákon bol prerokovaný, respektíve bol ponúknutý na diskusiu jednotlivým partnerom, pripomienkujúcim subjektom len tri pracovné dni, a to tak, že zákon im prišiel v piatok napoludnie a v utorok večer bola uzávierka pripomienkového konania. Napriek tomu sa v medzirezortnom pripomienkovom konaní nazbieralo 179 pripomienok, z toho 47 zásadných. Rezort z toho pri vyhodnotení neakceptoval 78 pripomienok, z toho 27 zásadných. O kvalite legislatívneho procesu svedčí aj to, že rozporové konanie sa konalo len s piatimi subjektmi pri takto dôležitom zákone. Môžete rozprávať o rade solidarity celé dni, ale dôležité je to, že regulárny legislatívny proces bol takto ošvindľovaný. V pripomienkach jednotlivých subjektov nájdeme napríklad pripomienku ministerstva hospodárstva a rovnako pripomienku Generálnej prokuratúry Slovenskej republiky, kde upozorňujú, že medzirezortné pripomienkové konanie vzhľadom na zaslanie návrhu trvalo fakticky len dva pracovné dni, a preto k tomu nemohli zaujať seriózne stanovisko. Pán premiér rád rozpráva o tom, že tieto zmeny zasiahnu len 12 % tzv. najbohatších ľudí. Pán premiér už nedávno dokázal svoje kvality, pokiaľ ide o matematiku, keď nám predviedol, akým spôsobom sa počíta DPH. Teraz nám znovu ukazuje, akým spôsobom manipuluje a nepozná jednoduché počty. Tak si to poďme spočítať. Tento zákon sa dotkne jeden a pol milióna sporiteľov. Priemerný sporiteľ, tým myslím sporiteľa s priemerným príjmom, príde o 90 tis. eur na svojom osobnom dôchodkovom účte. Toto číslo som si nevymyslel ja. Toto číslo nájdete v doložke vplyvov a napísali ho úradníci ministerstva práce. Tento zákon sa dotkne vyše tristotisíc živnostníkov. Všetci títo živnostníci budú platiť vyššie odvody. Väčšiny z nich sa dotkne zvýšenie tzv. minimálneho základu, čiže zaplatia približne o 300 eur ročne na odvodoch viac, menšej časti z nich sa dotkne samotné zvýšenie vymeriavacieho základu ako takého. Tento zákon sa dotkne osemsto tisíc dohodárov. A to nie sú naozaj žiadni boháči. To sú napríklad dôchodcovia, ktorí si chcú privyrobiť k dôchodku. To sú študenti, ktorí si chcú privyrobiť na svoje štúdium. Týmto skupinám ľudí sa znížia, a to dosť podstatným spôsobom, ich čisté príjmy, a nie je vylúčené, že úplne stratia svoju prácu, pretože zamestnávateľ, ktorý bude takisto zaťažený odvodmi, možno niektorých z nich pošle na ulicu, pretože nebude mať na to, aby tieto vyššie odvody platil. Tento zákon sa dotkne aj dobrovoľne poistených osôb. V sociálnom poistení máme dnes okolo desať až dvadsať tisíc dobrovoľne poistených osôb napríklad na dôchodkové poistenie. Aj tí budú musieť platiť vyššie odvody, či sa im to páči alebo nie. Tento zákon sa dotkne približne sto tisíc samoplatiteľov v zdravotnom poistení. Tí budú po novom platiť 55 eur mesačne na zdravotné poistenie. Ešte donedávna to bolo 26 eur. Teraz to bude zrazu 55. Viete, čo to bude znamenať pre týchto ľudí a pre rezort práce? Bude to znamenať to, že tí tzv. dobrovoľne nezamestnaní, ktorí teda boli ochotní si doteraz platiť 47 eur na zdravotné poistenie, húfne, húfne pôjdu na úrady práce, tam sa zaregistrujú ako evidovaní nezamestnaní. A čo sa stane? Nebudú platiť do zdravotnej poisťovne vôbec nič, naopak, štát bude za nich platiť zdravotné poistenie a navyše časť z nich zaťaží aj samotný sociálny systém, pretože keď už teda na tom úrade práce budú, prečo by si už rovno nepožiadali aj o sociálne dávky. Toto bude výsledok. Pripomínam ešte jednu maličkosť, že samoplatiteľ bude platiť teda tých 55 eur mesačne na zdravotné poistenie, pričom štát platí za svojich poistencov, respektíve bude platiť 30 eur. Tento nepomer je naozaj nevydaný a nemá žiadnu logiku. Keď to spočítame, jeden a pol milióna sporiteľov, tristo tisíc živnostníkov a samostatne zárobkovo činných osôb, osemsto tisíc dohodárov, sto tisíc samoplatiteľov, a aby som nezabudol, tých dvesto tisíc, to je tých 12 %, o ktorých hovorí premiér, zamestnancov, ktorí majú zárobok v hrubom nad 1 200 eur mesačne, ktorí budú platiť spolu so svojimi zamestnávateľmi vyššie odvody. Sú to temer tri milióny ľudí, ktorých sa tento zákon priamo dotkne na vyšších odvodoch. Neviem o tom, že by Slovensko malo tridsať miliónov obyvateľov, ak tri milióny ľudí má byť 12 % občanov Slovenska. Pán premiér, tu vám v tej matematike niečo nesedí. Je nehoráznosť predložiť takýto zákon, takýto dôležitý zákon do Národnej rady po absolvovaní takého legislatívneho procesu, aký sme zatiaľ sledovali, a ešte väčšia nehoráznosť a drzosť je navrhnúť, aby sa takýto zákon prerokoval na pôde parlamentu v skrátenom legislatívnom konaní. Ako sa môžu poslanci pripraviť do diskusie, ako si môžu pripraviť pozmeňovacie návrhy, ak dnes začala rozprava v prvom čítaní a niekedy zajtra, predpokladám, bude finito a zákon bude odhlasovaný?! Poslanci koalície, tým to je jedno. Povedia to, čo sa im káže, urobia to, čo sa im káže. Poslanci opozície si pravdepodobne chceli pripraviť určité návrhy, ale zrejme to nestihnú. Ja osobne avizujem už teraz, že napriek pokusu vlády takto zmariť diskusiu na pôde parlamentu, mám pripravených 14 pozmeňovacích návrhov, ktoré prednesiem v druhom čítaní. Medzi nimi sú napríklad návrhy, ktoré budú chcieť odstrániť diskrimináciu starších študentov pri navrhovanom zákaze pracovať na dohody, o brigádnickej práci študentov. Vážení priatelia, je neuveriteľná drzosť, ak niekto si dovolí v zákone navrhnúť, že na dohodu o pracovnej činnosti študentov môže pracovať len študent do dvadsiatich piatich rokov veku. Viete koľko študentov študuje na našich vysokých školách, ktorí majú dvadsaťšesť, dvadsaťsedem rokov? Sú to napríklad všetci doktorandi. To týmto doktorandom chceme uprieť právo na prácu na dohodu o pracovnej činnosti, lebo nejaký sociálny inžinier na ministerstve si to takto vymyslel?! Ďalšou takouto chybou je nereagovanie na diskrimináciu pri priznávaní zamestnaneckej prémie podľa zákona o daniach z príjmov, na ktorú nemajú právo dohodári, čo logicky doteraz bolo odôvodnené tým, že neplatili odvody. V poriadku, tá logika mala svoje miesto. Ak po novom aj dohodári budú platiť odvody, nie je najmenší dôvod, aby im štát v zákone o dani z príjmov bránil získať zamestnaneckú prémiu. A takýchto chýb je v zákone viac. A sú častokrát dôsledkom toho, že legislatívny proces bol odfláknutý, diskusia bola nedostatočná. A takáto nedostatočná diskusia sa zrejme zo strany vedenia rezortu očakáva aj na pôde tohto parlamentu. Ale také jednoduché to, pán minister, mať nebudete. Tieto návrhy, ktoré znamenajú zvýšenie odvodov pre živnostníkov, zavedenie odvodov pre dohodárov, majú, samozrejme, aj ďalší dôsledok, a to rast nezamestnanosti v Slovenskej republike. Každý, kto má niečo v hlave, si dokáže ľahko spočítať, že ak sa zvýši daňovo-odvodové zaťaženie, tak to bude znamenať, že takíto ľudia, ktorých sa to dotkne, si ťažšie nájdu prácu. Ak bude mať zamestnávateľ za povinnosť platiť za prácu na dohodu 35-percentné odvody, veľmi dobre si rozmyslí, či takúto prácu niekomu ponúkne. Jednoducho to znamená, o tretinu vyššie náklady na prácu dohodára. A to nie je maličkosť. To nie je pár drobných. To znamená, že tí študenti, dôchodcovia a ďalší ľudia, ktorí sa snažili takýmto spôsobom si privyrobiť, budú mať sťažený prístup k týmto dohodám a mnoho takýchto jednoduchých, ale predsa len pracovných miest nám zanikne. V poriadku, ak chcete mať väčší nápor na úradoch práce, nech sa páči, len tak ďalej. Keď k tomu pripočítame zmeny v Zákonníku práce, ale to už nebudem komentovať, to je téma na ďalšiu schôdzu. Hovoril som v úvode, že vláda Roberta Fica sa rozhodla riešiť diery v štátnom rozpočte tým, že bude zdierať ľudí vyššími daňami a odvodmi a že nevie šetriť. Jeden z takých príkladov, ako vláda Roberta Fica naozaj nevie šetriť, je aj v tomto zákone. Priatelia, ak si pozriete doložky vplyvov, nájdete tam aj údaj, podľa ktorého Sociálna poisťovňa „vďaka“ vyšším odvodom získa v budúcich rokoch na svoju réžiu do správneho fondu naviac ďalších 18 mil. eur. Sociálna poisťovňa získa do správneho fondu ďalších 18 mil. eur. A tento fakt rezort berie ako samozrejmosť, že skrátka Sociálna poisťovňa spotrebuje ďalších 18 mil. eur, ako keby nestačilo tých súčasných 115 mil., ktoré každý rok spotrebuje na svoj chod. Namiesto toho, aby sa v zákone objavilo zníženie percenta tvorby správneho fondu z vybratého poistného, rezort skrátka konštatuje, že Sociálna poisťovňa dostane ďalších 18 mil., a to v situácii, v akej sa nachádza Slovenská republika. To je ďalšia drzosť, nehoráznosť alebo možno v lepšom prípade nepozornosť toho, kto tento zákon predložil. Samozrejme, ja na to budem reagovať adekvátnymi pozmeňovacími návrhmi v druhom čítaní. Ďakujem za pozornosť.